**DĖL 2022 METŲ ROKIŠKIO RAJONO SAVIVALDYBĖS** **KAIMO PROGRAMOS LĖŠŲ PANAUDOJIMO**

2023 m. vasario 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Rokiškio rajono savivaldybės tarybos 2021 m. vasario 26 d. sprendimu Nr. TS-23 patvirtintų Rokiškio rajono savivaldybės Kaimo programos nuostatų 22 punktu, Rokiškio rajono savivaldybės taryba nusprendžia:

Pritarti 2022 metų Rokiškio rajono savivaldybės Kaimo programos lėšų panaudojimui (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jolanta Jasiūnienė

Rokiškio rajono savivaldybės tarybai

**SPRENDIMO PROJEKTO „DĖL 2022 METŲ ROKIŠKIO RAJONO SAVIVALDYBĖS KAIMO PROGRAMOS LĖŠŲ PANAUDOJIMO“**

**AIŠKINAMASIS RAŠTAS**

**Sprendimo projekto tikslas ir uždaviniai. Šiuo sprendimo projektu** siūloma pritarti 2022 metų Rokiškio rajono savivaldybės Kaimo programos (toliau- KP) lėšų panaudojimui.

**Šiuo metu esantis teisinis reglamentavimas.** Rokiškio rajono savivaldybės tarybos 2021 m. vasario 26 d. sprendimas Nr. TS-23 ,,Dėl Rokiškio rajono savivaldybės Kaimo programos nuostatų patvirtinimo” ir 2021 m. kovo 26 d. sprendimas Nr. TS-58 ,,Dėl Rokiškio rajono savivaldybės Kaimo programos komisijos patvirtinimo”.

**Sprendimo projekto esmė.** Kaimo programos tikslas – siekti didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams, juos aktyvinti, suteikti galimybę jaunimui susipažinti su žemės ūkio veikla. Minėtų tikslų siekiama per KP priemones. 2022 m. KP panaudota žemės ūkio subjektų ir kaimo gyventojų ekonominėms sąlygoms ir būtinos infrastruktūros gerinimo poreikiams. Didžiausia KP lėšų dalis – net 87,4 proc. panaudota prisidėti prie melioracijos įrenginių gerinimo: 29,5 proc. šių lėšų atiteko melioracijos statinių (drenažo sistemos) įrengimui Skemų gyvenvietėje, o 57,9 proc. lėšų buvo panaudota žemės ūkio paskirties žemės savininkų išlaidų kompensacijoms, atsiradusioms šalinant šių plotų melioracijos gedimus. Likusioji KP lėšų dalis (12,6 proc.) buvo panaudota: Rokiškio ūkininkų sąjungos komunalinėms ir patalpų nuomos išlaidoms kompensuoti, pernai įsikūrusiam žemės ūkio kooperatyvui antrųjų metų veiklos administracinėms išlaidoms kompensuoti, konkurso ,,Pažangiausi metų ūkiai – 2022“ nugalėtų pagerbimo šventės organizavimui, jaunųjų ūkininkų būrelių veiklai mokyklose skatinti, kaimo bendruomenių duomenų Registrų centre perregistravimo mokesčiams kompensuoti.

**Laukiami rezultatai.** Partnerystės ir bendradarbiavimo stiprinimas su kaime veikiančiais subjektais.

**Finansavimo šaltiniai ir lėšų poreikis**: Rokiškio rajono savivaldybės biudžetas.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Žemės ūkio skyriaus vedėja Jolanta Jasiūnienė